เมืองไทยตั้งเป้าเบี้ยเทรดเครดิตเพิ่ม200%
เมืองไทย ตั้งเป้าเบี้ยประกันภัยสินเชื่อการค้าปี 2555 รวม 300 ล้านบาท
6 มี.ค. 2555

เมืองไทย ตั้งเป้าเบี้ยประกันภัยสินเชื่อการค้าปี 2555 รวม 300 ล้านบาท
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย เปิดเผยว่า บริษัทตั้งเป้าหมายประกันสินเชื่อทางการค้า หรือเทรดเครดิต ในปี 2555 ไว้ที่ 300 ล้านบาท จากปี 2554 ที่มีเบี้ยเทรดเครดิต 100 ล้านบาท ลูกค้า 50 ราย
นางธัญธรัชฌ์ จินตกานนท์ ผู้จัดการ บริษัท โคฟาซ (ประเทศไทย) กล่าวว่า จากการเก็บสถิติตั้งแต่ปี 2513 ของโคฟาซ พบว่าวิกฤตเศรษฐกิจของโลกจะมีวงจร 6-7 ปีต่อครั้ง แต่ยุคของเลแมน บราเดอร์ส ล้ม เกิดขึ้นภายใน 5 ปีเท่านั้น จึงมีความเสี่ยงต่อการไม่ได้รับชำระหนี้ การประกันสินเชื่อจะช่วยปรับปรุงสถานะทางการเงิน และขยายตลาดผู้ซื้อใหม่ๆ ให้แก่ผู้ขาย เพราะการได้รับชำระหนี้หลังจากบริษัทล้มละลายในประเทศต่างๆ จะมีระยะเวลาและจำนวนเงินที่แตกต่างกัน 
ยกตัวอย่าง ญี่ปุ่น จะได้รับการชำระหนี้หลังบริษัทปิดกิจการไปแล้ว 6 เดือน ในสัดส่วน 92.7% ของหนี้รวม ขณะที่ไทยใช้เวลาปิดกิจการ 2-7 ปี และจะได้รับการชำระหนี้คืนเพียง 43% ของหนี้รวม
ปัจจุบัน คู่ค้าทำการค้าขายด้วยระดับเครดิตมีสัดส่วนถึง 80% ของการค้าโลก ซึ่งเป็นการค้าขายที่มีความเสี่ยงสูงที่สุด และการแข่งขันที่รุนแรงทำให้มีบริษัทสิ้นสภาพ หรือปิดกิจการจำนวนมาก เช่น ในไทยปี 2554 มีการจดทะเบียนจัดตั้งบริษัท 5 หมื่นแห่ง มีบริษัทที่ยังดำเนินกิจการอยู่เพียง 20-30%
ทั้งนี้ การประกันสินเชื่อทางการค้า ทางบริษัทประกันภัยจะเป็นผู้ชำระค่าสินค้า กรณีผู้ซื้อล้มละลาย การปฏิเสธการชำระหนี้ หากผู้ซื้ออยู่ในต่างประเทศจะคุ้มครองกรณีการประกาศพักชำระหนี้ของรัฐบาล การห้ามโอนเงินออกนอกประเทศ